DA Den Europæiske Unions Tidende C 110/13

Meddelelse om gældende antidumpingforanstaltninger vedrørende importen af kaliumpermanganat med oprindelse i Folkerepublikken Kina

(2005/C 110/04)

Kommissionen offentliggjorde i august 2004 en meddelelse (1), i det følgende benævnt »meddelelsen«, hvori den underrettede de interesserede parter om den udvikling, der er sket inden for EF-erhvervsgrenen for kaliumpermanganat. Efter offentliggørelsen af meddelelsen er denne udvikling blevet undersøgt, og der er draget følgende konklusioner

A. PROCEDURE

1. Den pågældende vare og de gældende foranstaltninger

Den pågældende vare er kaliumpermanganat (med kemisk formel KMnO4) med oprindelse i Folkerepublikken Kina, der normalt tariferes under KN-kode 2841 61 00. KN-koden er kun angivet til orientering.

Den gældende foranstaltning er en endelig antidumpingtold, som blev indført ved Rådets forordning (EF) nr. 299/2001 (2).

2. Meddelelsens anvendelsesområde

Meddelelsen opfordrede alle interesserede parter til at fremsætte bemærkninger til den påståede udvikling inden for EF-erhvervsgrenen, især til oplysningerne om, at den eneste producent af kaliumpermanganat skulle have indstillet sin produktion, og at der skulle være mindst en anden producent af kaliumpermanganat i de nye EU-medlemsstater.

Kommissionen sendte en kopi af meddelelsen til myndighederne og til producenter/eksportører i Folkerepublikken Kina samt til de kendte importører og producentsammenslutninger i Fællesskabet, for at give dem mulighed for at fremsætte bemærkninger og forelægge oplysninger med henblik på undersøgelsen af ovennævnte udvikling.

3. Spørgeskemaer

Der blev sendt spørgeskemaer til to kendte producenter i Fællesskabet. Andre interesserede parter blev opfordret til at give sig til kende og give Kommissionen oplysninger om eksistensen af en EF-erhvervsgren med tilhørende dokumentation inden for de fastsatte frister. Alle parter blev underrettet om, at manglende samarbejdsvilje kunne medføre, at artikel 18 i grundforordningen ville blive anvendt, og at afgørelsen ville blive truffet på grundlag af de foreliggende faktiske oplysninger.

Kommissionen modtog svar fra følgende interesserede parter

Producenter i Fællesskabet

— Carus Nalόn S.L., Oviedo., Spanien

— Spolek pro chemickou a hutní výrobu a.s., Ústí nad Labem, Tjekkiet

Eksporterende producent

— Universal Chemicals & Industries Pvt. Ltd, Mumbai, Indien

Importører

— Przedsiebiorstwo Przemyslowo Handlowe »STANDARD« Sp. z o.o., Lublin., Polen

— DECA-CHIMIE S.A., Lyon, Frankrig.

4. Undersøgelsesperioden

Udviklingen blev undersøgt i perioden fra 1. juli 2003 til 30. juni 2004, i det følgende benævnt »undersøgelsesperioden«. Der blev indsamlet oplysninger fra 2001 og til slutningen af undersøgelsesperioden med henblik på at fastslå, om der fandtes en EF-erhvervsgren for kaliumpermanganat.

B. RESULTATERNE AF UNDERSØGELSEN

1. Produktionen i Spanien

Carus Nalόn S.L (»Carus«), en spansk producent af kaliumpermanganat, som var den eneste producent af kaliumpermanganat, da de gældende foranstaltninger blev indført, samarbejdede i forbindelse med denne undersøgelse. Det drejer sig om et selskab, som Carus Chemical Company, et amerikansk selskab, der også fremstiller kaliumpermanganat, købte i august 2000 af Industrial Química del Nalón. Carus har meddelt Kommissionen, at dets produktion i Spanien har været midlertidig indstillet, men at selskabet har til hensigt at genoptage produktionen. Carus oplyste imidlertid ikke præcist, hvornår produktionen ville blive genoptaget. Selskabet meddelte, at genoptagelsen ville kræve 6 måneders forberedelse. Selskabet gjorde krav på at blive betragtet som en EF-producent. Som bevis på, at det havde til hensigt at genoptage produktionen i nær fremtid, fremlagde det oplysninger om sine generelle omkostninger i forbindelse med vedligeholdelsen af produktionsanlægget for kaliumpermanganat.

At selskabet fortsat har afholdt visse generalomkostninger i undersøgelsesperioden, kan være tegn på, at det ønskede at vedligeholde produktionsanlægget med henblik på at gøre det muligt at genoptage produktionen, hvis dette senere skulle blive besluttet. Da der imidlertid ikke har været nogen produktion i undersøgelsesperioden, er konklusionen, at selskabet ikke kan betragtes som en EF-producent.

2. Produktionen i Tjekkiet

Den eneste anden kendte producent i Fællesskabet af kaliumpermanganat er Spolek pro chemickou a hutni vyrobu A.S. (»Spolchemie«). I undersøgelsesperioden fremstillede dette selskab en betydelig mængde kaliumpermanganat (3), der udgjorde 100 % af EF-produktionen. Det blev konstateret, at Spolchemies produktionsmængde i undersøgelsesperioden var højere end EF-produktionen i den oprindelige undersøgelsesperiode, der i 2001 førte til indførelsen af de gældende foranstaltninger. Desuden var den pågældende produktionsmængde i undersøgelsesperioden højere end EF-produktionen i kalenderåret 2002, som var den seneste periode før undersøgelsesperioden, hvor Carus stadig fremstillede kaliumpermanganat.

På grundlag af ovenstående betragtes Spolchemie som den eneste tilbageværende producent af kaliumpermanganat i Fællesskabet.

3. Bemærkninger fra de andre interesserede parter

En indisk producent og to importører, der har samarbejdet i forbindelse med undersøgelsen, fremsendte supplerende oplysninger om situationen på Fællesskabets marked. De to importører udtrykte bekymring over, at de gældende foranstaltninger også ville beskytte den amerikanske producent af kaliumpermanganat, der havde opkøbt de spanske produktionsanlæg og derefter indstillet produktionen i Spanien. De indsendte imidlertid ingen faktuelle oplysninger, som kunne påvise, at Spolchemie ikke burde betragtes som en EF-producent.

C. KONKLUSIONER

På grundlag af ovenstående konkluderer Kommissionen, at Spolchemie bør betragtes som den eneste producent i Fællesskabet. Selskabet har givet udtryk for sin støtte til de gældende antidumpingforanstaltninger. Det kan derfor anses for at udgøre erhvervsgrenen i Fællesskabet.

Det kan følgelig konkluderes, at den pågældende erhvervsgren stadig eksisterer i Fællesskabet, og at der ikke er nogen grund til at ophæve de gældende foranstaltninger.

(1) EUT C 209 af 19.8.2004, s. 2.

(2) EFT L 44 af 15.2.2001, s. 4. Senest ændret ved Rådets forordning (EF) nr. 152/2003 (EFT L 25 af 30.1.2003, s. 21).

(3) Af fortrolighedshensyn opgives det rigtige tal ikke.